ვალეს ღვთისმშობლის შობის კათოლიკური ეკლესია

ვალეს ღვთისმშობლის შობის კათოლიკური ეკლესია — რომაულ-კათოლიკური ეკლესია საქართველოში, ქალაქ ვალეში (ახალციხის მუნიციპალიტეტი). აგებულია 1862 წელს. მინიჭებული აქვს საქართველოს კულტურული მემკვიდრეობის ძეგლის სტატუსი (2018).

ზაქარია ჭიჭინაძის ცნობით ქართველ კათოლიკეებს ვალეში ეკლესია ჯერ კიდევ 1670-იან წლებში აუგიათ, თუმცა XVIII საუკუნეში ის სრულად დანგრეულა. ამის შემდეგ ისინი მიტოვებული ქართული მართლმადიდებლური საყდრით სარგებლობდნენ, 1862 წელს კი ახალი ეკლესია ააშენეს. საბჭოთა პერიოდში ტაძარი ძირითადად უმოქმედო იყო. 1989 წელს აღდგა ღვთისმსახურება.

ტაძარი დარბაზული ტიპისაა გარეთ განზიდული ნახევარწრიული აფსიდით. ნაგებია ნათალი კვადრებით. შესასვლელი დასავლეთიდან და სამხრეთიდან აქვს. ჩრდილოეთის და სამხრეთის კედელში ორ-ორი ფართო და სწორკუთხა სარკმელია, რომლებიც დეკორატიულ თაღშია მოქცეული. აფსიდში და დასავლეთ კედელში თითო სარკმელია გაჭრილი. ტაძრის ორფერდა სახურავის დასავლეთ კიდეში ოთხ მრგვალ სვეტზე გახსნილი ფანჩატუროვანი სამრეკლოა დადგმული, რომელსაც რვაწახნაგა თუნუქის სახურავი აქვს. ასევე თუნუქითაა დახურული ტაძარიც. ტაძრის ფასადთა მორთულობას შეადგენს სარკმელთა და დასავლეთი კარის მოჩარჩოება, ასევე დასავლეთი კარის თავსა და სამხრეთ კედელში ჩადგმული ჯვრის რელიეფური გამოსახულებები. ტაძარს სამხრეთიდან აქვს ახალი მიშენება, რომელიც კარიბჭის როლსაც ასრულებს. ზაქარია ჭიჭინაძეს ტაძრის შესასვლელის თავზე ქართული, სამრეკლოზე კი სომხური წარწერა უნახავს.
ლიტერატურა
 ჭიჭინაძე ზ., კათოლიკეთა ეკკლესია საქართველოში, თფ., 1903. — გვ. 30-32.
რესურსები ინტერნეტში

კატეგორია:ახალციხის მუნიციპალიტეტის კათოლიკური ტაძრები